[pic] | EUROOPAN YHTEISÖJEN KOMISSIO | Bryssel, 6.9.2006 KOM(2006) 480 lopullinen KOMISSION KERTOMUS EUROOPAN PARLAMENTILLE JA NEUVOSTOLLE Macaon erityishallintoalue: vuosikertomus 2005 KOMISSION KERTOMUS EUROOPAN PARLAMENTILLE JA NEUVOSTOLLE Macaon erityishallintoalue: vuosikertomus 2005 Macaon erityishallintoalueen poliittinen tilanne pysyi vakaana vuoden 2005. Vuoden tärkein poliittinen tapahtuma olivat parlamenttivaalit. Kampanjan aikaista vaalivilppiä koskevista lukuisista syytöksistä huolimatta itse vaalit etenivät oikeuden- ja järjestyksenmukaisesti. Ennätyksellinen äänestysprosentti oli myönteinen osoitus Macaon poliittisesta kehityksestä. Euroopan komissio pitää tätä tervetulleena ja uskoo, että Macaon asukkaiden kasvava poliittinen kypsyys tarjoaa hyvän pohjan kehitykselle kohti yleisiä vaaleja. Hallituksen päämies Edmund Ho ilmoitti vuotuisessa puheessaan marraskuussa lukuisista uusista hankkeista, mm. koulutusta, hyvinvointia ja asumista koskevien resurssien lisäämisestä. Ho myös ilmoitti demokratian kehittämissuunnitelmasta, joka aloitettaneen vuonna 2007, mutta sulki samalla epäsuorasti pois mahdollisuuden yleisiin suoriin vaaleihin hallituksen päämiehen ja lainsäädäntöelimen valitsemiseksi vuonna 2009. Komissio suhtautuu myönteisesti Hon hankkeisiin ja odottaa kiinnostuneena demokratian kehittämissuunnitelman käynnistämistä. Lainsäädäntöelimelle tehtiin lokakuussa 2005 rahanpesun ja terrorismin vastaiset lakialoitteet. Molemmat lakialoitteet on hyväksytty periaatteessa, ja niiden vahvistuksen odotetaan tapahtuvan kesään 2006 mennessä. Komissio arvostaa Macaon erityishallintoalueen hallituksen nopeaa reagointia näihin kysymyksiin ja korostaa rahanpesuun liittyvän laittoman toiminnan hävittämistä alueella. Macaon talouskasvu jatkui vuonna 2005, vaikkakin hitaammin kuin edellisten kolmen vuoden aikana, jolloin kasvua kuvaava luku oli kaksinumeroinen; BKT sen sijaan kasvoi voimakkaasti 6,7 prosenttia. Turismi sekä peli- ja viihdeala jatkoivat laajenemistaan ja edistivät talouskasvua. Tavarakauppa sen sijaan heikentyi, mikä johtuu pääosin tekstiilikiintiöiden poistamisesta maailmanlaajuisesti vuonna 2005. Macaon tilastoiden mukaan vienti EU:iin laski 31 prosenttia 3,4 miljardiin patacasiin (340 miljoonaa euroa). Vienti EU:iin oli 17 prosenttia kokonaisviennistä. Kauppa-asioissa komissio antaa Macaon erityishallintoalueen hallitukselle tunnustusta jatkuvista ponnisteluista teollis- ja tekijänoikeuksia suojaavan lainsäädännön ja täytäntöönpanojärjestelmän parantamiseksi. Komissio on tosin ilmaissut huolensa television piraattikatselusta. Komissio vaatii Macaon erityishallintoalueen hallitusta ryhtymään tarvittaviin toimiin laillisten signaalin tarjoajien ja tekijänoikeuksien haltijoiden suojaamiseksi. Vuosi 2005 oli suotuisa vuosi EU:n ja Macaon kahdenvälisille suhteille. Puheenjohtaja Barroso vieraili Macaossa heinäkuussa – tämä oli ensimmäinen kerta, kun komission puheenjohtaja on vieraillut alueella. Puheenjohtaja Barroso ja hallituksen päämies korostivat kahdenvälisten suhteiden vahvistamista entisestään. LIITE 1. POLIITTINEN KEHITYS Macaon erityishallintoalueen poliittinen tilanne pysyi vakaana myös vuonna 2005. Vuoden poliittinen kohokohta olivat parlamenttivaalit. Parlamenttivaalit Macaon erityishallintoalueella on aiemmin pidetty kahdet parlamenttivaalit, kerran Portugalin hallinnon alla ja toisen kerran vuonna 2001 eli kaksi vuotta sen jälkeen, kun alue oli palautettu takaisin Kiinan määräysvaltaan. Vuoden 2005 vaalien kannalta erityistä oli se, että lainsäädäntöelimeen oli lisätty erityishallintoalueen peruslain ( Basic Law ) mukaisesti kaksi suorilla vaaleilla valittavan edustajan paikkaa. Syyskuun 25. päivänä macaolaiset äänestäjät olivat liikkeellä ennen näkemättömän suurilukuisasti valitakseen 12 lainsäätäjää 29-paikkaiseen lainsäädäntöelimeen. Vaalipäivä sujui melko rauhallisesti joitakin vaalitoimistolle tehtyjä valituksia ja yksittäisiä vaaleihin liittyviä kahakoita lukuun ottamatta. Macaon kolmansissa suorissa vaaleissa käytti ääntään lähes 130 000 äänestäjää, mikä merkitsi 59 prosentin äänestysaktiivisuutta. Vuoden 2001 vaaleissa äänestysprosentti oli 52. Suorien vaalien voittajaksi nousi demokratiaa ajava ryhmittymä, jota kannatti noin 25 prosenttia äänestäjistä. Se onnistui kuitenkin saamaan vain kaksi edustajanpaikkaa johtuen Macaon monimutkaisesta vaalijärjestelmästä, joka on suhteelliseen edustukseen perustuva sekajärjestelmä. Perinteiset liike-elämää, työväestöä ja virkamiehiä edustavat liitot saivat kuusi paikkaa, ja loput neljä paikkaa menivät kasinoalan ehdokkaille. Lisäksi Macaon neljästä vaalipiiristä valittiin välillisillä vaaleilla kymmenen lainsäätäjää ilman vastaehdokkaita. Heidät valitsi pieni liike-elämää, työväestöä ja ammatillisia järjestöjä edustavien äänestäjien ryhmä vain 2 250 äänellä. Macaon hallituksen päämies Edmund Ho nimitti suoraan seitsemän lainsäätäjää. Vaikka vaalipäivä sinänsä eteni rauhallisesti, kahden viikon mittaista vaalikampanjaa leimasivat väitteet äänten ostoista ja vilpillisistä toimintatavoista sekä viranomaisten ponnistelut äänestäjien lahjomisen estämiseksi. Tarkkailijat uskovat näiden ilmiöiden kytkeytyvän siihen, että liike-elämään ja kasinotoimintaan yhteydessä olevilla lainsäätäjillä on yhä merkittävämpi rooli Macaon politiikassa yleisesti. Kampanja painottui elinoloja koskeviin yleisiin kysymyksiin kuten julkiseen liikenteeseen, koulutukseen, terveydenhuoltoon, työvoiman tuontiin, työttömyyteen, sosiaalihuoltoon, yleiseen turvallisuuteen ja vanhusten hoitoon. Toisin kuin Hongkongissa, Macaon politiikassa on keskitytty pääasiassa paikallistason kysymyksiin, kun taas demokratiakehitykseen ja suhteisiin Manner-Kiinaan on kiinnitetty vain vähän huomiota. Edellä mainituista tapahtumista huolimatta Euroopan komissio katsoo, että kokonaisuudessaan vaalit toteutettiin rehellisesti ja järjestyksenmukaisesti. Rankkasateesta ja taifuunivaroituksesta huolimatta ennätyskorkeaksi noussut äänestysprosentti on osoitus Macaon myönteisestä poliittisesta kehityksestä ja merkki kansalaistietoisuuden kasvusta Macaossa ja sen väestön sitoutumisesta demokratiaan. Euroopan komissio pitää tätä tervetulleena ja uskoo, että Macaon asukkaiden kasvava poliittinen kypsyys tarjoaa hyvän pohjan kehitykselle kohti yleisiä vaaleja. Hallituksen päämiehen poliittinen puhe Macaon hallituksen päämies piti 15. marraskuuta 2005 seitsemännen poliittisen puheensa. Sen tärkeimpiä painopisteitä olivat inhimillisten voimavarojen kehittäminen, sosiaalihuolto, talouskehitys sekä julkishallinnon uudistus. Yksi tärkeimmistä puheen sisältämistä uusista ajatuksista oli työvoiman maahantuontiin sovellettava lisämaksu, jonka tuotolla on tarkoitus rahoittaa työntekijöiden uudelleenkoulutusta ja tukea paikallisväestöä työllistäviä pk-yrityksiä. Kysymys on ollut viime vuosina hyvin arkaluonteinen, sillä Macao ottaa yhä enemmän vastaan ammattitaitoista väkeä kyetäkseen hallitsemaan talouskehitystään. Tämän toimenpiteen, ja sen kanssa samanaikaisesti toteutettavan ohjelman, jossa painotetaan macaolaisten asettamista etusijalle työvoiman rekrytoinnin yhteydessä, pitäisi rauhoittaa paikallisväestöä. Hallituksen päämies korosti poliittisen pragmatismin, jatkuvuuden ja vähittäisen uudistuksen tavoitteita politiikassa. Hän ilmoitti, että demokratiakehitystä koskevan suunnitelman toteutus aloitettaneen vuonna 2007, mutta sulki silti epäsuorasti pois mahdollisuuden suoriin yleisiin vaaleihin vuoden 2009 hallituksen päämiehen vaalissa ja parlamenttivaaleissa. Peruslain 23 artiklan mukaisen kansallista turvallisuutta koskevan lainsäädännön hallituksen päämies totesi olevan vielä laatimisvaiheessa. Nykyisin 41 prosenttia erityishallintoalueen parlamentin jäsenistä valitaan suorilla vaaleilla, kun taas hallituksen päämiehen valitsee 300-jäseninen valintakomitea. Peruslain mukaan Macao voi muuttaa parlamentin muodostamistapaa, jos siihen on tarvetta, mutta vasta vuoden 2009 jälkeen. Euroopan komissio pitää myönteisinä asioina hallituksen päämiehen kokonaisvaltaista politiikan suunnittelua ja hänen uusia aloitteitaan lisätä varoja koulutukseen, hyvinvointiin ja asumiseen ja odottaa demokratiakehityksen suunnitelmaa suurella mielenkiinnolla. Lainsäädäntötoimet rahanpesun ja terrorismin torjumiseksi Rahanpesun vastaisten toimien sääntelykehyksen vahvistamiseksi Macaon erityishallintoalueen hallitus teki lokakuussa 2005 parlamentille rahanpesun vastaisia toimia koskevan lakialoitteen. Tarkoituksena on torjua rahanpesutoimia, joihin kuuluvat terrorismi, järjestäytynyt rikollisuus, talousrikollisuus, lahjonta, huumausaine- ja ihmiskauppa sekä laiton asekauppa. Syyskuussa 2005 Yhdysvaltain valtiovarainministeriö väitti erään Macaon paikallisen pankin ( Banco Delta Asia SARL ) olevan merkittävä riski rahanpesun suhteen ja sillä olevan yhteyksiä Korean demokraattisen kansantasavallan (Pohjois-Korean) rahoitusalaan. Hallituksen päämies Edmund Ho vastasi, ettei näin vakavan väitteestä tulisi vetää minkäänlaisia johtopäätöksiä ilman todisteita, ja Macaon rahapolitiikasta vastaava viranomainen nimitti välittömästi komitean selvittämään asiaa. Kyseinen pankki asetettiin Macaon hallituksen nimittämän hallintokomitean valvontaan. Samaan aikaan parlamentille tehtiin myös terrorismin vastustamista koskeva lakialoite. Yleiskeskustelun jälkeen molemmat lakialoitteet on periaatteessa hyväksytty, ja ne tulevat voimaan, kun tarvittavat lainsäädäntömenettelyt on saatu päätökseen, minkä odotetaan tapahtuvan ennen kesää 2006. Euroopan komissio on tyytyväinen erityishallintoalueen nopeaan reagointiin tässä asiassa ja painottaa, että on tärkeää kitkeä tehokkaasti alueelta kaikki rahanpesuun liittyvä laiton toiminta. 2. TALOUS Kasinojärjestelmän vapautumiseen perustuva erittäin nopea talouskasvu jatkui myös vuonna 2005, tosin hitaampana. Kun kasvua kolmena edellisenä vuonna kuvattiin kaksinumeroisella luvulla, BKT:n kasvun reaaliarvo oli nyt 6,7 prosenttia. Viime vuonna ensisijaisia kasvun lähteitä olivat suuret investoinnit uusiin kasinoihin, viihdealan yrityksiin ja kiinteistöhankkeisiin. Vierailijamäärät kohosivat uusiin huippulukemiin, mikä vahvisti pelitoiminnan ja matkailualan kasvua. Tavarakauppa sen sijaan väheni merkittävästi, mihin oli syynä tekstiilikiintiöiden poistaminen maailmanlaajuisesti vuonna 2005. Työmarkkinatilanne parani huomattavasti, vaikka inflaatiopaineista olikin jo nähtävissä alustavia merkkejä. Kasinoyritysten lukumäärän odotetaan kasvavan vuonna 2006 kolmesta kuuteen. Uudet sijoittajat ovat alkaneet toteuttaa suuren mittakaavan investointisuunnitelmiaan, jotka kattavat joitakin tulevia vuosia. Yksityiset investoinnit kasvoivat kerralla huomattavasti, kun uusia hotelli- ja kasinohankkeita käynnistettiin. Vuoden 2005 lopussa oli rakenteilla noin 50 hotellia tai Macaon viranomaiset suorittivat parhaillaan niitä koskevia hankearviointeja. Niiden myötä nykyinen 11 000 huoneen majoituskapasiteetti kasvaa yli 28 000 uudella vierashuoneella. Pelialan toimintaympäristön odotetaan muuttuvan merkittävästi lyhyen tai keskipitkän ajan kuluessa, ja etenkin sen kilpailukyvyn odotetaan paranevan. Samaan aikaan, kun vuonna 2005 avattiin uusia kasinoja ja viihdealan yrityksiä, myös matkailualalla meni hyvin. Vierailijoiden määrä kasvoi 12 prosenttia 18,7 miljoonan ennätyslukemaan. Vierailijoita saapui eniten Manner-Kiinasta, josta tuli yli puolet kävijöistä, ja seuraavaksi eniten heitä tuli Hongkongista (30 %) ja Taiwanilta (8 %). Heinäkuussa 2005 hyväksyttiin Macaon historiallisen keskustan sisällyttäminen Yhdistyneiden Kansakuntien maailmanperintöluetteloon. Tämä erityisasema lisää Macaon vetovoimaa ja kasvattaa sen mainetta ja vierailijoiden määrää. Pelitoiminnalle on ollut välitöntä hyötyä matkailun nopeasta kasvusta. Vuonna 2005 pelitoiminnan bruttotulot olivat yhteensä 45,8 miljardia patacaa[1] (4,6 miljardia euroa). Tuloista 98 prosenttia oli peräisin 17 kasinosta. Macaossa kasinot maksavat bruttotuloistaan 35 prosenttia suorina peliveroina, joiden osuus verotuloista oli viime vuonna 72 prosenttia. Macaon erityishallintoalueen hallituksella oli näin ollen hoidettavanaan mukavasti ylijäämäinen talous, ja se saattoi käynnistää joukon sosiaalihuoltoon ja koulutuspolitiikkaan liittyviä hankkeita. Vahvan investointihalukkuuden ja hyvän taloudellisen suorituskyvyn ansiosta kiinteistömarkkinoiden kasvu jatkui edelleen voimakkaana. Asuntojen keskihinnat nousivat vuonna 2005 peräti 20 prosenttia ja asuntokauppojen määrä kasvoi 30 prosenttia. Levottomuutta alkoi toisaalta herättää inflaatiopaine, joka kasvoi nopeasti vuoden 2004 tasosta eli 1 prosentista 4,4 prosenttiin suuren kotimarkkinakysynnän, tuontituotteiden korkeampien hintojen ja öljyn hinnannousun vuoksi. Työmarkkinoilla tilanne kävi tukalaksi, kun nopeasti kasvava talous tarvitsi lisää työvoimaa. Työttömyysaste laski vuoden 2004 ja vuoden 2005 viimeisen neljänneksen välillä tasaisesti 4,8 prosentista 3,9 prosenttiin, mikä on alhaisin kahdeksaan vuoteen. Macaon työmarkkinoihin liittyy joitakin rakenteellisia ongelmia, sillä ammattitaitoista henkilöstöä ei ole riittävästi mutta vajaatyöllistettyjä, keski-ikäisiä, vähäisen ammattitaidon omaavia työntekijöitä, joiden on vaikea löytää työtä kasvavassa palvelutaloudessa, on suuri joukko. Viime vuoden viimeisellä neljänneksellä Macaossa oli työttömiä noin 10 000 ja ulkopuolelta tuotua työvoimaa 39 000 henkeä. Tavarakauppa oli viime vuonna Macaon talouden heikoimmin menestynyt ala. Viennin kokonaismäärä väheni 12 prosenttia 19,8 miljardiin patacaan (1,99 miljardia euroa) sen jälkeen, kun maailmanlaajuiset tekstiilikiintiöt poistettiin WTO:n tekstiili- ja vaatetustuotteita koskevan sopimuksen voimassaolon päätyttyä tammikuussa 2005. Tekstiili- ja vaatetustuotteet olivat silti edelleen Macaon tavaraviennin ydin, ja niiden osuus kokonaisviennistä oli 77 prosenttia. Samanaikaisesti voimakas kysyntä kotimarkkinoilla lisäsi tuontia 12 prosenttia 31,3 miljardiin patacaan (3,1 miljardia euroa), mikä kasvatti kaupan alijäämän 11,5 miljardiin patacaan (1,15 miljardia euroa). Macaon tilastojen mukaan EU:hun suuntautuva vienti väheni jyrkästi 31 prosenttia 3,4 miljardiin patacaan (340 miljoonaa euroa), mikä on 17 prosenttia kokonaisviennistä. Muita merkittäviä vientimarkkinoita olivat Yhdysvallat, Manner-Kiina ja Hongkong, joiden osuudet Macaon kokonaisviennistä olivat vastaavasti 48,7 prosenttia, 14,9 prosenttia ja 9,8 prosenttia. 3. KAUPPA CEPA III Vuonna 2005 alkoi Manner-Kiinan ja Macaon tiiviimpää taloudellista kumppanuutta koskevan järjestelyn ( Closer Economic Partnership Arrangement , CEPA) kolmas vaihe. Puitesopimus (CEPA I), joka muodostaa perustan osapuolten välisen kaupan vapauttamisesta parhaillaan käynnissä oleville neuvotteluille, tehtiin vuonna 2003, ja sen lisäpöytäkirja (CEPA II) allekirjoitettiin vuonna 2004. CEPA III -järjestelyssä kaikkiin Macaosta peräisin oleviin tavaroihin sovelletaan nyt tullittomuutta. Tullittomuutta sovelletaan 1. tammikuuta 2006 alkaen kaikkiaan 600 macaolaiseen tuotteeseen yhteensä 91 tuotteelle Manner-Kiinan tullikoodeksin mukaisesti vuonna 2005 sovittujen alkuperäsääntöjen perusteella. Palvelukaupassa markkinoillepääsyä helpotettiin kymmenellä palvelualalla, joita kaikkiaan on 26. CEPA ei kata potentiaalista kauppaa eikä tullinimikkeitä ”muut”, minkä vuoksi sen piiriin kuuluu vain pieni määrä tullinimikkeitä (tuotteita). CEPA-järjestelyn kahtena ensimmäisenä soveltamisvuonna järjestelyn mukaisesti vietiin vain pieni määrä tavaroita (noin 8,3 miljoonan patacan eli 920 000 euron arvosta). Palveluteollisuus käytti vapaakauppajärjestelyn tarjoamia mahdollisuuksia hyväkseen enemmän kuin tehdasteollisuus. Palvelualoista CEPA-todistuksia hakivat eniten liikenne ja logistiikka-ala tavoitteenaan liiketoiminnan laajentaminen Manner-Kiinaan. Tarkistettu offshore-verojärjestelmä Macaon erityishallintoalueen hallitus muutti 14. kesäkuuta 2005 alkaen offshore-yhtiöihin sovellettavaa verojärjestelmää hillitäkseen ylikuumentunutta talouttaan. Verojärjestelmän otti käyttöön Macaon edellinen hallitus vuonna 1999, jolloin Macaosta pyrittiin luomaan offshore-liikekeskusta. Hyväksyttyjä offshore-aloja on vähennetty alkuperäisestä 20 alasta kahdeksaan, joiden toiminnassa on yleensä kyse teknisestä tuesta. Useimpien offshore-yhtiöiden uskotaan olevan Hongkongiin sijoittautuneita yrityksiä, jotka käyttävät hyödykseen edullista verojärjestelmää. Hongkongin erityishallintoalueen hallitus on ilmaissut tyytyväisyytensä muutoksesta. Macaon ja Zhuhain raja-alueen teollisuuspuisto Kiinan kansantasavallan keskushallituksen valtioneuvosto hyväksyi virallisesti molemmin puolin Macaon ja Zuhain välistä rajaa sijaitsevan teollisuusvyöhykkeen vuoden 2003 lopulla, ja sitä ylistettiin Helmijoen suistolla tehtävään alueelliseen yhteistyöhön kuuluvana innovatiivisena kokeiluna. Vyöhyke jakaantuu Zhuhain kunnanhallituksen hallinnoimaan Zhuhai-puistoon sekä Macao-puistoon, jonka hallinnoinnista vastaa Macao Industrial Park Development Co. Ltd. On todettava, etteivät puiston vuokralaiset nauti etuuskohtelua (työvoiman tuontia koskeva järjestelyn ja verohelpotusten suhteen). Macao-puistossa valmistettuihin ja Manner-Kiinaan vietäviin tuotteisiin sovelletaan CEPA-alkuperäsääntöjä. Muualle vietäville tuotteille annetaan Macaon alkuperätodistus WTO:n sääntöjen tai tuojamaan alkuperäsääntöjen mukaisesti. Macao-puisto on vielä rakenteilla, ja sen odotetaan olevan valmis aloittamaan toimintansa vuoden 2006 loppuun mennessä. Macaon hallitus toivoo teollisuuspuiston houkuttelevan korkeatasoisia tuotteita valmistavia teollisuusyrityksiä erityishallintoalueelle. Teollisuuden reaktiot ovat olleet hankkeen ensimmäisessä vaiheessa myönteisiä. Tärkeimmät vuokralaiset valmistavat pääasiassa lääkkeitä ja kankaita. Nähtäväksi jää, pystyykö teollisuuspuisto tulevaisuudessa monipuolistamaan kapeaa tuotantopohjaa ja lieventämään tekstiilikiintiöiden maailmanlaajuisen poistamisen vaikutuksia. Tekstiili- ja vaatetusala työllistää lähes 80 prosenttia Macaon teollisuustyövoimasta, ja sen osuus viennistä on 77 prosenttia. Teollis- ja tekijänoikeuksien suoja Vaikka Euroopan komissio tunnustaakin Macaon jatkuvat ponnistelut teollis- ja tekijänoikeuksien suojaa koskevan lainsäädäntökehyksen ja asianomaisen täytäntöönpanorakenteen parantamiseksi, se on huolissaan Macaossa nykyisin ilmenevästä TV-signaalien laittomasta kopioinnista. Se toteaa, että antenniyritykset ovat jo vuosia tarjonneet eurooppalaista ja amerikkalaista ohjelmaa lähettäville kanaville laittomasti kopioituja TV-signaaleja ilman asianomaisten tekijänoikeuksien omistajien antamaa lisenssiä tai lupaa. Macau Cable TV on allekirjoittanut Macaon erityishallintoalueen hallituksen kanssa sopimuksen, jonka mukaan sillä on yksinoikeus tarjota maksullisia TV-palveluja, maailmanlaajuiset ja eurooppalaiset kanavat mukaan luettuina. Yritys on esittänyt Macaon viranomaisille valituksia antenniyrityksiä vastaan ja yrittänyt jo useita vuosia saada tilanteen korjattua siviilioikeudellisin keinoin siinä juurikaan menestymättä. Euroopan komission ja oikeuksien omistajien isäntämaiden toistuvista diplomaattisista ponnisteluista huolimatta Macao ei ole vielä löytänyt ratkaisuja tilanteen korjaamiseksi. Komissio vaatii Macaon erityishallintoalueen hallitusta ryhtymään tarvittaviin toimiin laillisten signaalin tarjoajien ja tekijänoikeuksien omistajien suojaamiseksi. 4. EU:N JA MACAON SUHTEET Euroopan komissio on halunnut korostaa Macaon erityishallintoalueeseen sovellettavan "yksi maa, kaksi järjestelmää" -periaatteen suurta merkitystä, ja se piti vuonna 2005 aktiivisesti yllä suhteita Macaon hallitukseen. Komission puheenjohtaja José Manuel Barroso vieraili Macaossa 17. ja 18. heinäkuuta viisipäiväisen Kiinan-matkansa lopuksi. Matkallaan hän kävi myös Pekingissä, Shanghaissa ja Hongkongin erityishallintoalueella. Tämä oli ensimmäinen kerta, kun komission puheenjohtaja vieraili alueella. Hän käytti tilaisuutta hyväkseen tutustuakseen merenpohjasta kuivatettuihin hyötykäyttöön otettuihin maa-alueisiin ja tärkeimpiin uusiin kasinoihin ja teollisuusalueisiin ja tavatakseen Macaossa asuvia eurooppalaisia. Puheenjohtaja Barroso kävi keskusteluja Macaon hallituksen päämiehen Edmund Hon sekä hallinto- ja oikeusministeri Florinda Chanin kanssa. Kahden johtajan yhteisen julkilausuman mukaan on tärkeää kehittää edelleen EU:n ja Macaon suhteita, määritellä uusia yhteistyöaloja ja jatkaa tiivistä yhteistyötä molempien osapuolten kannalta tärkeillä aloilla. Yhdestoista EY:n ja Macaon sekakomitea kokoontui Brysselissä 2. kesäkuuta 2005. Osapuolet ilmaisivat halunsa kehittää keskinäistä yhteistyötään uuden yleisen etuusjärjestelmän, kääntäjä- ja tulkkikoulutuksen ja jatkuvan oikeudellisen yhteistyön aloilla. EY kannusti Macaota osallistumaan Euroopan ja Aasian välisenä sillanrakentajana EY:n maailmanlaajuisiin ohjelmiin, kuten korkea-asteen koulutusta koskevaan Erasmus Mundus -ohjelmaan. Osapuolet sopivat myös selvittävänsä, mille uusille aloille yhteistyötä voitaisiin laajentaa. Selvittääkseen mahdollisuuksia syventää, kehittää ja laajentaa EU:n ja Macaon yhteistyötä Macaoon akkreditoitu Euroopan komission Hongkongin toimisto järjesti Macaossa 26. lokakuuta 2005 seminaarin, johon osallistui yli 30 edustajaa Macaon eri yhteiskuntasektoreilta. [1] Vuonna 2005 euron keskimääräinen vaihtokurssi oli 9,9721.